קונג פו פנדה

קונג פו פנדה (באנגלית: Kung Fu Panda) הוא סרט קומדיית פעולה-הרפתקאות בהנפשה ממוחשבת אמריקאי של אולפני ההנפשה של דרימוורקס מ-2008, והוא הסרט הראשון בסדרה של ארבעה סרטים. הסרט בוים על ידי מארק אוסבורן וג'ון סטיבנסון, נכתב על ידי ג'ונתן אייבל וגלן ברגר, והופק על ידי מליסה קוב. הסרט עוקב אחר עלילותיו של פּוֹ, דב פנדה צעיר ושמן, שיש לו חלום להפוך לאמן קונג פו, שמתגשם לפתע ומגלה כי עליו להתמודד ולהביס את טאי לונג, נמר שלג רע ואכזר שהיה בעברו תלמיד של שני מאסטרי קונג פו; שיפו, פנדה אדומה המתמחה בקונג פו ואוגווי, צב גלאפגוס זקן. את פו מדבב ג'ק בלאק, ולצידו מדבבים גם השחקנים דסטין לי הופמן וסת' רוגן, אנג'לינה ג'ולי, לוסי לו, דייוויד קרוס, ג'קי צ'אן ואיאן מקשיין כנבל של הסרט, טאי לונג. הסרט יצא לאקרנים ב-6 ביוני 2008 בארצות הברית, ובישראל הסרט יצא ב-3 ביולי 2008. עם יציאתו לאקרנים היה הסרט להצלחה קופתית גדולה עם הכנסות של כ-635 מיליון דולר, בנוסף לכך הוא דורג כסרט ה-3 בהכנסות בשנת 2008 הסרט היה גם להצלחה ביקורתית גדולה מצד מבקרי קולנוע ששיבחו את התסריט, קטעי האקשן, עבודת האנימציה והדיבוב. הסרט זכה בכל פרסי אנני המוענקים לסרט באורך מלא ובנוסף לכך קיבל מועמדות לפרס אוסקר לסרט המונפש הטוב ביותר. הסרט משלב בעלילתו אלמנטים מסוימים ממשלי צ'אן וקונג פו, בהם לעיתים החיות מייצגות בני אדם או תכונות מסוימות. עם זאת, הסרט נוקט בגישה קומית ומשוחררת למדי לנושא, ולעיתים אף נדמה כי אבסורדית. גיבור הסרט הוא פו (בגרסה העברית: דביר בנדק), דב פנדה שמן ועצל, אשר על אף חלומותיו הרבים לזכות בתהילת עולם כאמן קונג פו, עליו להסתפק בעבודתו במסעדת הנודלס של מר פינג אביו המאמץ, המופיע בדמות אווז. ההזדמנות נקרית בדרכו של פו במפתיע, כאשר המאסטר המזדקן אוגווי המופיע בדמות צב גלאפגוס, חוזה כי אמן הקונג-פו המרושע - טאי לונג, נמר שלג - עומד להשתחרר מכלאו ולהחריב את העמק השוכן למרגלות מנזר הקונג-פו. אוגווי עורך טקס מיוחד במנזר הקונג פו כדי לבחור את "לוחם הדרקון הגדול", אשר ינצח את טאי לונג. פו מגלה כי איחר לטקס והדלתות נסגרו, ולאחר ניסיונות רבים, הוא מצליח לזנק למרכז חצר המנזר באמצעות זיקוקין די-נור, ואוגווי מחשיב זאת כסימן לגורלו האמיתי. פו מיד מוכרז כלוחם המהולל ומצטרף לחמישה לוחמים נוספים, עגור, גמל שלמה, נחשית צפע, קוף וטיגריסית - המשקפים בהתאם חמש דיסציפלינות פופולריות של אמנות הלחימה קונג פו. חמשת הלוחמים, ומאמנם שיפו (פנדה אדומה, בגרסה העברית: שמיל בן ארי), חושדים ומקנאים בפו, ומתקשים להבין כיצד זה שלא אחד מהחמישה נבחר להיות הלוחם הנבחר אלא דווקא דב הפנדה העצל, אך נאלצים להיכנע להחלטתו של אוגווי. על אף ניסיונות של שיפו להשפיל את פו כדי לגרום לו לפרוש - פו לא מוותר על חלומו וממשיך באימוניו. עם הזמן חמשת הלוחמים מתיידדים במידות כאלו או אחרות עם פו, וזה מתחבב עליהם. בינתיים טאי לונג בורח מהכלא, והורג את מפקד הסוהרים וואצ'יר הקרנף. אוגווי שומע את הבשורה, ואומר לשיפו שרק פו יוכל לנצח את טאי לונג, ובתנאי ששיפו יאמין ביכולותיו. מיד לאחר מכן אוגווי מת, ושיפו מתחיל להאמין ביכולותיו של פו, ומכריח אותו להישאר וללמוד כיצד להביס את טאי לונג, במקום לברוח מהאחריות, כפי שרצה. לבסוף, פו מצליח ללמוד את אמנויות הלחימה, בזכות ששיפו מציע לו אוכל כפרס על ביצוע נכון של תרגילים. במהלך אימוניו, יוצאים חמשת הלוחמים האחרים לקרב במטרה להביס את טאי לונג, אך מובסים בקרב. עם חזרתם למנזר, פו משלים את אימוניו ושיפו מעניק לו את מגילת הדרקון, אשר אמורה לתת למחזיק בה עוצמה רבה. בפותחו את המגילה נדהם פו לגלות כי היא ריקה, ומתייאש מהאפשרות להביס את טאי לונג. בחוששם כי המגילה חסרת כל ערך, ממהרים הלוחמים ופו לפנות את הכפר בטרם יגיע אליו טאי לונג ויהרוג את התושבים. בעת הפינוי פוגש פו באביו האווז, המחליט כי עתה הוא הזמן להוריש לו את "המרכיב הסודי" של מרק הנודלס המיוחד, העובר במשפחה מדור לדור. אביו של פו מסביר כי למעשה אין שום דבר מיוחד במרק, והוא מרק רגיל לגמרי, ורק האמונה שהוא מיוחד, הופכת אותו למיוחד בעיני הסועדים. פו מבין כי אותו עיקרון עומד מאחורי המגילה, ואף על פי שאיננה קסומה, היא מסוגלת לגרום למחזיק בה להיות בעל עוצמה, כיוון שהיא גורמת לו להאמין בעצמו. פו ממהר למנזר ומוצא שם את טאי לונג, העומד להרוג את שיפו לאחר שגילה כי המגילה איננה. פו וטאי לונג מנהלים קרב ארוך ומתיש, אך בסופו טאי לונג מצליח לתפוס את המגילה. כאשר טאי לונג פותח את המגילה הוא לא מצליח להבין את הסימבוליזם שלה, ובכעסו מנסה להרוג את פו. למול התקפתו של טאי לונג, המבוססת על טכניקת לחיצות על עצבים בגוף, פו מתגלה דווקא כעמיד למדי בזכות שכבות השומן המגנות על עצביו ואיבריו. לבסוף, פו מצליח להביס את טאי לונג, ולהשכין שלום באזור. העבודה על הסרט החלה באוקטובר 2004. בספטמבר 2005 הודיעו אולפני ההנפשה של דרימוורקס כי ג'ק בלאק לוהק לתפקיד ראשי. בנובמבר באותה שנה הכריזו אולפני ההנפשה של דרימוורקס כי גם דסטין הופמן, ג'קי צ'אן, לוסי ליו ואיאן מקשיין ידבבו בסרט. הרעיון המקורי לסרט הגיע על ידי מיכאל לצ'אנס, מנכ"ל אולפני ההנפשה של דרימוורקס. תחילה הרעיון היה ליצור סרט שיהווה פרודיה לקונג פו אך ג'ון סטיבנסון, מנכ"ל שותף של אולפני ההנפשה של דרימוורקס, לא היה להוט אחר רעיונו של לצ'אנס והציע ליצור סרט קומי עם מעט אזכורים פרודיים לוושיה. ריימונד זיבץ' וטאנג הנג שהיו מצוות ההנפשה של הסרט בילו זמן רב בחקר הציור הסיני, הפיסול הסיני והארכיטקטורה הסינית על מנת ליצור מראה אותנטי ככל האפשר בסרט. זיבץ' אמר כי הושפע רבות מהסרטים "גיבור", "בית הפגיונות המעופפים" ו"נמר, דרקון". סצנת פתיחת הסרט צוירה ביד ונעשתה כהצגת בובות צל סינית. הפתיחה שנוהלה על ידי ג'ניפר יוא נלסון והופקה על ידי ג'יימס בקסטר זכתה לשבחים בעיתון הניו יורק טיימס ונכתב עליה כי היא "שונה מבחינה ויזואלית מרוב האנימציות האמריקאיות". שאר הסרט נעשה בהנפשה ממוחשבת, וכתוביות הסיום כוללות דמויות מצוירות ביד וציורים ברקע. להלחנת וכתיבת פסקול הסרט נשכרו הנס צימר וג'ון פאוול. בכורת הסרט העולמית נעשתה ב-15 במאי 2008 בפסטיבל קאן ה-61 וזכה לאהדה רבה מצד הצופים. הבכורה הלאומית בארצות הברית הייתה ב-1 ביוני 2008, הבכורה הלאומית בממלכה המאוחדת ב-26 ביוני 2008 והבכורה הלאומית בישראל ב-1 ביולי 2008. גרסאות ה-DVD וה-Blu-ray של הסרט הופצו לראשונה בארצות הברית ב-9 בנובמבר 2008 וב-6 בדצמבר 2011 יצאה גרסת תלת-ממד של הסרט ל-Blu-ray. ב-2008 נמכרו 7,486,642 יחידות של גרסת ה-DVD של הסרט, הסרט היה לסרט האנימציה שמכר הכי הרבה יחידות DVD לאחר וול-E שמכר 7,413,548 יחידות. קונג פו פנדה זכה לביקורות חיוביות בעיקר. באתר Rotten Tomatoes זכה הסרט לציון של 87% המבוסס על 174 ביקורות. באתר Metacritic קיבל הסרט ציון של 73 מתוך 100 המבוסס על 33 ביקורות. ריצ'רד קורליס ממגזין טיים ביקר את הסרט בצורה חיובית, גם בניו יורק טיימס בוקר הסרט בצורה חיובית. בסוף השבוע הראשון להקרנותיו גרף הסרט כ-60 מיליון דולר מ-4,114 בתי קולנוע עם ממוצע של $14,642 מכל בית קולנוע ועבר את הציפיות של אולפני ההנפשה של דרימוורקס; בסוף השבוע השני להקרנותיו גרף הסרט כ-33.4 מיליון דולר. הקרנות הסרט הסתיימו ב-9 באוקטובר 2008 כ-125 ימים לאחר הפצתו, הסרט גרף כ-215 מיליון דולר בארצות הברית ובקנדה וכ-416 מיליון דולר מחוץ לארצות הברית וכ-631 מיליון דולר ברחבי העולם כולו. בישראל היה הסרט להצלחה קופתית וגרף כ-3 מיליון דולר. כמו רב הסרטים של אולפני ההנפשה של דרימוורקס, מלחין פסקול הסרט הוא הנס צימר. זימר ביקר בסין כדי לספוג את התרבות ולהכיר את התזמורת הסימפונית הלאומית של סין כחלק מכתיבת הפסקול. בנוסף, גם טימבלנד תרם לפסקול הסרט. הפסקול כולל גם גרסה משוכתבת באופן חלקי של השיר "Kung Fu Fighting" בביצוע המדבבים הראשיים. ערך מורחב – קונג פו פנדה 2 ב-26 במאי 2011 הופץ סרט ההמשך "קונג פו פנדה 2". הסרט בוים על ידי ג'ניפר יוא נלסון, שהייתה אחראית על סצנת הפתיחה בסרט המקורי. הסרט עוקב אחר עלילותיו של פו לאחר שהפך ללוחם הדרקון וכעת עליו לעמוד מול האיום הגדול ביותר של הקונג פו - שן. הסרט זכה לביקורות חיוביות בעיקר עם דירוג של 81% באתר Rotten Tomatoes וציון של 67 מתוך 100 באתר Metacritic. הסרט גרף $665,692,281 ברחבי העולם כולו ו-$2,995,362 בישראל. ערך מורחב – קונג פו פנדה 3 המשך המוגדר כהפקה משותפת של אולפני ההנפשה של דרימוורקס ודרימוורקס יפן יצא ב-2016. באפריל 2013 הוכרז כי ג'ק בלאק יחזור לדבב את דמותו של פו ואנג'לינה ג'ולי תחזור לדבב את דמותה של מאסטר טיגריס וכי ג'יי קיי סימונס, בריאן קראנסטון ורבל וילסון הצטרפו לקאסט המדבבים של הסרט. ב-2010 אמר ג'פרי קצנברג, מנכ"ל דרימוורקס, כי לאחר הסרט השלישי צפויים לצאת שלושה סרטים נוספים. אתר האינטרנט הרשמי של קונג פו פנדה (באנגלית) קונג פו פנדה, ברשת החברתית פייסבוק "קונג פו פנדה", במסד הנתונים הקולנועיים IMDb (באנגלית) "קונג פו פנדה", באתר נטפליקס "קונג פו פנדה", באתר AllMovie (באנגלית) "קונג פו פנדה", באתר Rotten Tomatoes (באנגלית) "קונג פו פנדה", באתר Box Office Mojo (באנגלית) "קונג פו פנדה", באתר Metacritic (באנגלית) "קונג פו פנדה", במסד הנתונים הקולנועיים KinoPoisk (ברוסית) קונג פו פנדה, במיזם "אישים" לתיעוד היצירה הישראלית מידע על האלבום קונג פו פנדה באתר MusicBrainz מידע על האלבום קונג פו פנדה באתר AllMusic "קונג פו פנדה", באתר Big Cartoon DataBase קונג פו פנדה, באתר Box Office Mojo שוברי הקופות העיקריים ברחבי העולם לשנת 2008, באתר Box Office Mojo Barbara Aggerholm, ‏Giving a shark some bite; Local animator swims with the big boys, באתר Kitchener Record, ‏5 באוקטובר 2004 Dreamworks Animation Plans Kung Fu Panda, באתר מגזין אמפייר, 21 בספטמבר 2005 Rebecca Murray, ‏DreamWorks Announces the Cast of "Kung Fu Panda"‎, באתר Entertainment News, ‏9 בנובמבר 2005 Imagi Announces Strategic Alliance for Gatchaman and Astro Boy Toy Development, באתר Anime News Network, ‏7 באוגוסט 2007 Edward Douglas, ‏EXCL: Kung Fu Panda Co-Director John Stevenson, באתר ComingSoon, ‏2 ביוני 2008 Kung Fu Panda gets cuddly, באתר ניו יורק דיילי ניוז, 31 במאי 2008 Chris Hewitt, ‏Kung Fu Panda is fresh, surprising and beautiful, באתר TwinCities, ‏6 ביוני 2008 Manohla Dargis, ‏Fuzzy Outsider, Kicking His Way Toward His Dream, באתר הניו יורק טיימס, 6 ביוני 2008 DreamWorks Animation's 'Kung Fu Panda' Kicks Off Cannes Film Festival 2008, באתר Reuters, ‏14 במאי 2008 Kung Fu Panda a martial arts masterpiece, באתר Reuters, ‏16 במאי 2008 Carolyn Giardina, ‏Helmers talk 'Kung Fu Panda'‎, באתר The Hollywood Reporter, ‏1 ביוני 2008 Kung Fu Panda London premiere, באתר ה-BBC, ‏27 ביוני 2008 Pandamonium Breaks Loose on Sunday, November 9th When the Year's Biggest Comedy Debuts on DVD and Blu-ray Along With DreamWorks Animation's World Premiere of Po's All-New Adventure, באתר אולפני ההנפשה של דרימוורקס, 15 בספטמבר 2008 Tom Landy, ‏'Kung Fu Panda - 3D' and 'Kung Fu Panda 2 - 3D' Blu-ray 3D Best Buy Exclusives, באתר High-Def Digest, ‏6 בדצמבר 2011 Top-Selling DVDs of 2008, באתר The Numbers קונג פו פנדה, באתר Rotten Tomatoes; נכון ל-14 במאי 2014 קונג פו פנדה, באתר Metacritic ריצ'רד קורליס, Kung Fu Panda: Wise Heart, Sweet Art, באתר מגזין טיים, 5 ביוני 2008 Manohla Dargis, ‏Fuzzy Outsider, Kicking His Way Toward His Dream, באתר הניו יורק טיימס, 6 ביוני 2008 Weekend Box Office Results for June 6–8, 2008, באתר Box Office Mojo Nikki Finke, ‏COMEDIES KICK BUTT! ‘Kung Fu Panda’ $60M Wkd; Adam Sandler’s ‘Zohan’ $40M; #4 ‘Sex And The City’ Nears $100M Cume, באתר Deadline, ‏6 ביוני 2008 Weekend Box Office Results for June 13–15, 2008, באתר Box Office Mojo קונג פו פנדה - הכנסות זרות - ישראל, באתר Box Office Mojo Kung Fu Panda 2 Officially Headed to Theaters in 2011, באתר FirstShowing, ‏1 באוקטובר 2008 קונג פו פנדה 2, באתר Rotten Tomatoes קונג פו פנדה 2, באתר Metacritic קונג פו פנדה 2, באתר Box Office Mojo קונג פו פנדה 2 - הכנסות זרות - ישראל, באתר Box Office Mojo באתר IMDb DreamWorks Animation Packs A Powerful Punch With New Cast Additions For Kung Fu Panda 3, באתר PR Newswire, ‏9 באפריל 2013 Helen O'Hara, ‏Katzenberg Talks DreamWorks Sequels, באתר מגזין אמפייר, 3 בדצמבר 2010